雷
作者：陸游
朝代：宋

paragraphs: 君不見冬月雷，深藏九地底，寂黙如寒灰。
紛紛槁葉木盡脱，蠢蠢蟄户蟲爭坯。
堅冰積雪一朝盡，風揺天邊斗柄回。
雷聲却擘九地出，殷殷似挾春俱來。
魚龍振鰭熟睡醒，桃李一笑韶顔開。
候耕老農喜欲舞，掀泥百草知誰催。
惟嗟婦女不解事，深屋揜耳藏嬰孩。
吾聞陰陽有常數，非時動靜皆爲菑。
無人爲報阿香道，時來何至勞卿推。